Ríkislögmaður hefur neitað að afhenda Kjarnanum stefnur nokkurra sjávarútvegsfyrirtækja á hendur íslenska ríkinu þar sem þau fara fram á bætur vegna fjártjóns sem þau telja sig hafa orðið fyrir vegna makrílkvóta sem fór ekki til þeirra . Í rökstuðningi fyrir höfnuninni er því borið við að hagsmunir þeirra fyrirtækja sem um ræðir til að njóta takmarkana á aðgengi að gögnum um einka - og fjárhagsmálefni sín séu æðri þeim almannahagsmunum sem felast í vitneskju um innihald stefnanna . Ríkislögmaður segist hafa spurt lögmenn sjávarútvegsfyrirtækjanna hvort þau væru því samþykk að hann afhenti gögnin og þeir ekki verið það . Því gæti hann ekki afhent gögnin . Kjarninn hefur kært ákvörðunina til úrskurðarnefndar um upplýsingamál . Auglýsing Talið snúast um tugi milljarða Fyrr á þessu ári var makríll færður í kvóta á grundvelli veiðireynslu þar sem aflaheimildir , eða kvótar , voru að mestu færðar til stórútgerða . Makrílkvótinn er talinn vera 65 til 100 milljarða króna virði . Í júní 2019 var greint frá því í fjölmiðlum að sex fyrirtæki í sjávarútvegi hafi stefnt íslenska ríkiu vegna úthlutunar á makrílkvóta á árunum 2015 - 2018 . Þau telja sig hafa orðið fyrir fjártjóni vegna úthlutunar á makrílkvóta á árunum 2011 til 2014 . Fréttablaðið greindi þá frá mati Axels Helgasonar , formanns stjórnar Landssambands smábátaeigandi , um að þau fyrirtæki sem ætluðu sér að sækja sér bætur til ríkisins gætu fengið um það bil 35 milljarða króna , ynnu þau málið . Fimm mánuðir frá fyrirspurn til svars Kjarninn sendi í kjölfarið fyrirspurn á upplýsingafulltrúa ríkisstjórnarinnar þar sem óskað var eftir því að fá stefnur fyrirtækjanna afhentar auk þess sem beðið var um upplýsingar um hversu háar kröfur þeirra væru . Erindið var sent til sjávarútvegs - og landbúnaðarráðuneytisins sem brást ekki við því í á aðra viku . Þegar viðbrögð komu fólst í þeim að áframsenda erindið á embætti ríkislögmanns . Hann taldi rétt að bera það undir lögmenn fyrirtækjanna sem um ræddi hvort þeir myndu samþykkja að upplýsingar um málin yrðu veittar og staðfesti í kjölfarið við Kjarnann að fyrirspurnir þess efnis hefðu verið sendar á umrædd fyrirtæki . Síðan hafði ekkert viðbótarsvar fengist , þrátt fyrir að rúmir fimm mánuðir séu frá því að upphafleg fyrirspurn var send . Þ.e. þangað til á föstudag , 20. desember . Vilja ekki að að almenningur fái gögnin Þá sendi ríkislögmaður svar þess efnist að hann teldi ekki heimilt að afhenda stefnurnar . Hann hefði óskað eftir afstöðu umræddra fyrirtækja gagnvart því að fjölmiðlar myndu fá stefnurnar með því að beina spurningum til lögmanna þeirra . „ Liggur ekki fyrir samþykki stefnenda um að afhenda stefnurnar og verður að skilja afstöðu þeirra í ljósi seinni málsliðar 9. gr. upplýsingalaga nr. 140 / 2012 og telur embættið því gögnin undanþegin upplýsingarétti . “ Auk þess sagði í svarinu að ríkislögmaður mæti það „ óraunhæft að rýmri aðgangur sé fyrir hendi þótt kröfu um afhendingu sé beint að stjórnvaldi ef um sömu gögn er að ræða . Gögnin eru því eðli sínu samkvæmt undanþegin upplýsingarétti . “ Kjarninn hefur kært synjun ríkislögmanns á aðgengi að umræddum upplýsingum til úrskurðarnefndar um upplýsingamál sem hefur veitt honum fram til 10. janúar 2020 til að koma á framfæri frekari rökstuðningi fyrir ákvörðun sinni . Auk þess hefur ríkislögmanni verið gert að afhenda úrskurðarnefndinni afrit af þeim gögnum sem beðið var um og kæran lýtur að . Kjarninn er vettvangur umræðu og á nýliðnu ári voru 539 skoðanagreinar birtar , stærstur hluti þeirra aðsendar greinar . Okkar tryggð er aðeins við lesendur . Við erum skuldbundin ykkur og værum þakklát ef þið vilduð vera með í að gera Kjarnann enn sterkari .